作者:薛戎
標題:遊爛柯山
內容:登巖已寂曆，絕頂更岧嶢。響像如天近，窺臨與世遙。悠然暢心目，萬慮一時銷。聖遊本無跡，留此示津樑。架險知何適，遺名但不亡。只今成佛宇，化度果難量。二仙行自適，日月徒遷徙。不語寄手談，無心引樵子。蒙分一丸藥，相偶窮年祀。仙山習禪處，了知通李釋。昔作異時人，今成相對寂。便是不二門，自生瞻仰意。